钦定古今图书集成/明伦汇编/交谊典/第012卷 > 礼记 > 《缁衣》
## 钦定古今图书集成/明伦汇编/交谊典/第012卷 > 礼记 > 《缁衣》

子曰：“唯君子能好其正，小人毒其正。故君子之朋友
有乡，其恶有方。是故迩者不惑，而远者不疑也。《诗》云：
‘君子好仇’。”

〈注〉正当为匹。匹，谓知识朋友。乡方，喻辈类也。小人徼利，其友无常也。迩，近也。仇，匹也。〈疏〉此一节明其朋匹之事，以下云“君子好仇”，故此正为“匹”也。君子所亲朋友及所恶之人，皆有辈类，故善者与之交，不以荣枯为异，不善者则憎恶之言有常也。好恶有定，可望貌而知，故近不惑而远不疑也。〈集说〉蓝田吕氏曰：“‘乡人皆好之，未可也；乡人皆恶之，未可也。不如乡人之善者好之，其不善者恶之。盖善者好之，由君子所好者善也；不善者恶之，由君子所恶者不善也。君子之好不可以非其人，故曰朋友有乡；所恶不可以及善人，故曰其恶有方。盖君子所好者皆正，小人所恶亦皆正，故曰君子能好其正，小人毒其正，好恶既明，亦归于一，此远迩所以不疑惑也。《诗》云：‘君子好仇’。仇，匹也。其匹者，皆好也’。先儒以‘好其正’”、“‘毒其正’，皆当为匹，只作‘正’字亦可。”长乐陈氏曰：“君子周而不比，其取友也必端，故言能好其正；小人比而不周，其交也，皆其类而已，故毒其正。盖君子小人道相异也，故君子好之而小人毒之。乡也”、《方也》，皆言其所聚善恶各以类，而善不同于恶，恶不同于善，故能成其信。是以朋友之迩于我者，信我之深而不惑；其远于我者，亦信之而不疑矣。迩者不惑，儒行所谓并立则乐，相下不厌也；远者不疑，儒行所谓久不相见，闻流言不信其行也。严陵方氏曰：“君子非特其身正而已，于正人又能好而”与之；小人非特身不正而已，于正人又且毒而害之。此君子小人好恶之辨也。“朋友有乡，其恶有方”者，以言取舍之有常也。马氏曰：“君子之朋友有乡，所谓直也，谅也，多闻也。其恶有方，所谓便辟也，善柔也，便佞也。朋友有乡，君子所以致其好也。其恶有方，君子所以致其恶也。”庐陵胡氏曰：“君子正直”是与，故好之；小人恶直丑正，故毒之。故曰：“君子居必择乡，游必择士，所以防邪辟而近中正也。”

子曰：“轻绝贫贱，而重绝富贵，则好贤不坚，而恶恶不
著也。人虽曰不利，吾不信也。《诗》云：‘朋友攸摄，摄以威
仪’。”

〈注〉虽曰“不利”，吾不信也。言此近微利也。攸，所也。言朋友以礼义相摄，正不以贫富贵贱之利也。〈疏〉此一节明朋友之道，唯善是仇，以威仪相摄佐也。以贤而贫贱，则轻绝之，是好贤不坚也。而富贵则重绝之，是恶恶不著也。如此者是贪利人。〈集说〉蓝田吕氏曰：“此章又申言前章好恶不可不明也。以为可贤而重绝，以为不足贤而轻绝，则不当有富贵贫贱之异矣，均可绝也。富贵未绝，贫贱者先绝，则恶恶不著，均未可绝也。贫贱者先绝，富贵者未绝，则好贤不坚。推是心也，谓之不利于富贵，则不可信也。《诗》云：‘朋友攸摄，摄以威仪’。”言朋友以礼义相正，岂以贫贱富贵易其心哉？严陵方氏曰：“可友者以其贤，可绝者以其恶。然贤者不必富贵，恶者不必贫贱，苟轻绝贫贱而重绝富贵，则势利之交而已。”